Beskerm jou identiteit - Jou Gesin | Solidariteit WêreldJou Gesin | Solidariteit Wêreld
Tuis › Artikels › Beskerm jou identiteit
Beskerm jou identiteit
Dinsdag | 05 Februarie | 2019
Identiteitsdiefstal is vinnig aan die toeneem. Volgens kenners word daar wêreldwyd elke twee sekondes iemand se identiteit gesteel.
Tog glo die meeste van ons dat so iets nooit met ons sal gebeur nie, tot dit te laat is.
Volgens TransUnion, Suid-Afrika se grootste kredietburo, is identiteitsdiefstal 'n "stil misdaad" en kan vir maande ongesiens voortgaan. In baie gevalle kom die slagoffer dit eers agter wanneer hy of sy aanmaningsbriewe en rekenings kry vir skuld waarvan hy of sy niks weet nie, of wanneer 'n kredietaansoek afgekeur word.
Jou identiteit kan op verskeie maniere gesteel word. Sindikate kan jou banktransaksies onderskep, veral met aanlynkopies, sosiale media, of sommer net jou pos uit die posbus steel.
Die diefstal van identiteit is wanneer jy voorgee om iemand anders te wees sodat jy toegang tot die persoon se hulpbronne kan verkry. Dit kan vir die slagoffers van identiteitsdiefstal groot nadelige gevolge inhou as hulle verantwoordelik gehou word vir die oortreder se optrede. Dit is egter nie moontlik om werklik 'n identiteit te steel nie, maar wel om dit na te boots. Daar word gereeld gehoor hoe mense se Facebook-profiel gekloon word. Hierdie gekloonde profiel word dan gebruik om goedere te verkoop en mense mee te kul. Die grootste uitdaging is gewoonlik om uit te vind hoe die slagoffer se persoonlike inligting verkry is.
Dit is wanneer 'n bedrieër hom aan die polisie as 'n ander individu identifiseer. Kriminele bekom staatsdokumente wat nie aan hulle behoort nie en gebruik dit om vir hulle 'n ID te skep. Klagtes wat teen die oortreder gelê word, kan dan na die slagoffer se naam oorgedra word. Slagoffers vind eers uit dat dit gebeur het as hulle rybewys verval en ook wanneer agtergrondnavrae vir werkaansoeke gedoen word. Dit kan vir die slagoffer baie moeilik wees om weer sy rekord skoon te kry. Die oortreder sal eers gevind moet word en die slagoffer moet sy identiteit bewys deur sy vingerafdrukke te skandeer en DNS-toetse te laat doen.
Hierdie tipe identiteitsdiefstal is baie gevaarlik. Dit gebeur wanneer een persoon mediese versorging wil kry onder 'n ander persoon se identiteit. Die slagoffer sien eers later die finansiële implikasies en heeltemal ander mediese behandeling op die mediese rekords soos die dief dit misbruik het. As gevolg van die dief se mediese geskiedenis kan dokters foute maak en nie die nodige mediese behandeling vir die slagoffer gee nie. Dit kan die slagoffer se lewe in gevaar stel.
Die algemeenste identiteitsdiefstal is finansiële identiteitsdiefstal. Dit is wanneer iemand geldelike voordele kry onder iemand anders se naam of soms iemand wat reeds oorlede is se identiteit gebruik vir die eis van bv. lone, pensioen, goedere en dienste.
Stappe om jou identiteit te beskerm
Maak seker alle persoonlike korrespondensie bly privaat.
Skeur jou persoonlike dokumente op voordat jy dit in die vullisdrom gooi.
Maak seker dat indien 'n besigheid verkeerde dokumente uitdruk, dit vernietig word ─ soms word dit net so in die vullisdrom gegooi.
Wees versigtig vir sakkerollers wat jou kredietkaarte, ID en paspoort kan steel.
Wees versigtig vir kloontoestelle by OTM's.
Maak seker dat niemand kan sien as jy jou PIN intik nie.
Wees versigtig om jou persoonlike inligting op jou rekenaar te los waar almal dit in die hande kan kry.
Vernietig ou rekeninge voordat dit weggegooi word.
Kyk na jou stellings op sosiale media.
Moenie vreemdelinge op sosiale media, byvoorbeeld Facebook, aanvaar nie.
Moenie op vreemde e-posse reageer of inligting oor die telefoon verstrek nie.
Gebruik sterk wagwoorde.
TransUnion verskaf hierdie wenke vir sterk wagwoorde
Verskillende rekenings, verskillende wagwoorde. As die dief uit een rekening steel, moenie dit maklik maak om uit almal te steel nie.
Die eerste wagwoord wat die skelm gaan probeer is 1234567890.
Kies iets ondenkbaar. Moenie jou naam gebruik nie en bly weg van regte woorde.
Verkeerde spelling is goed.
Gebruik letters en syfers, hoe langer hoe beter.
Gebruik 'n geheuebrug, bv. "My lekkerste dag is Vrydag", vir "mldiv".
TransUnion het 'n kredietwaarskudiens en sodra daar enige navraag is, sal hulle jou per SMS of e-pos in kennis stel.